LV Eiropas Savienības Oficiālais Vēstnesis C 206/6

Uzklausīšanas amatpersonas nobeiguma ziņojums lietā COMP/M.3216 — Oracle/PeopleSoft

(atbilstoši 15. pantam Komisijas 2001. gada 23. maija Lēmumā (2001/462/EK, EOTK) par uzklausīšanas amatpersonu darba uzdevumiem dažos tiesas procesos par konkurenci, OV L 162, 19.6.2001., 21. lpp.)

(2005/C 206/07)

Komisija 2003. gada 14. oktobrī saņēma paziņojumu par ierosinātu koncentrāciju saskaņā ar Padomes Regulas (EEK) Nr. 4064/89, kas grozīta ar Regulu (EK) Nr. 1310/97 (“Apvienošanās regula”), 4. pantu, ar kuru uzņēmums Oracle Corporation United States (“Oracle”) Apvienošanās regulas 3. panta 1. punkta b) apakšpunkta nozīmē publiskā izsolē iegūst vienpersonīgu kontroli pār uzņēmumu PeopleSoft Inc. United States (“PeopleSoft”).

Komisija 2003. gada 17. novembrī nolēma uzsākt procedūru šajā lietā atbilstoši Apvienošanās regulas 6. panta 1. punkta c) apakšpunktam un EEZ līguma 57. pantam.

Procedūru apturēja 2004. gada 6. janvārī, jo Oracle neiesniedza informāciju, kas tika pieprasīta ar oficiālu Komisijas lēmumu, šajā lēmumā norādītajā termiņā. Pēc šīs informācijas saņemšanas procedūra tika atsākta 2004. gada 12. februārī.

Komisijai veicot padziļinātu izmeklēšanu, Oracle pieprasīja dažādus dokumentus, pamatojoties uz Komisijas paraugpraksi EK apvienošanās kontroles procedūrās. Oracle nesaņēma visus pieprasītos dokumentus. Tomēr tika pieliktas pūles, lai nodrošinātu galveno dokumentu pieejamību, jo īpaši PeopleSoft iesniegtos dokumentus, kas nebija konfidenciāli.

Oracle2004. gada 12. martā tika nosūtīts iebildums. Pēc pieprasījuma pagarinājums atbildes termiņam tika piešķirts līdz 2004. gada 29. martam.

Oracle pieeja lietas materiāliem tika nodrošināta 2004. gada 12. martā ar lasāmatmiņas kompaktdisku.

Neizpaužamie dati par izsolēm un darījumiem tika dzēsti no konkurentu atbildēm, to vietā Oracle saņēma izklājlapu ar datiem, kas nebija konfidenciāli. No klientiem saņemtie izsoles dati tika sniegti kā Word dokuments, kurā tika analizētas klientu atbildes, pievienojot apkopotos atbilžu datus izklājlapā, kur tie ir izklāstīti nekonfidenciālā veidā.

Tika izveidota datu telpa, lai dotu iespēju Oracle ekonomistiem pārbaudīt PeopleSoft solīšanas informāciju, kas tika izmantota Komisijai iesniegtās regresijas analīzes sagatavošanā. Tas bija iespējams, pateicoties konfidencialitātes nolīgumam, ko Oracle ekonomisti parakstīja, vienojoties ar PeopleSoft. Turklāt Oracle ekonomistiem 2004. gada 22. martā tika nodrošināta pieeja precīzākiem skaitļiem solīšanas informācijā, kas tika iegūta no konkurentu un klientu atbildēm. Konkurentu un klientu vārdi tomēr netika izpausti.

Oracle uzskata, ka šie pasākumi nav pietiekami, lai nodrošinātu pienācīgu piekļuvi informācijai. Jo īpaši Oracle vēlējās pārbaudīt izklājlapās minētos rādītājus un uzdot saviem ekonomistiem analizēt PeopleSoft un citu tirgus dalībnieku sniegto informāciju, kas pēc Oracle uzskatiem būtu noderīga Oracle aizstāvībai. Jo īpaši šajā aspektā Oracle pieprasīja piekļuvi to konkurentu un klientu vārdiem, kuri sniedza atbildes.

Es tobrīd uzskatīju, ka Oracle ir pietiekama piekļuve informācijai, lai nodrošinātu tam savu tiesību īstenošanu attiecīgajā procedūras posmā.

Kad tika atteikta pieeja informācijai, Oracle savu viedokli šajā lietā sīki izklāstīja savā atbildē uz iebildumu. Uz to būtu bijusi nepieciešama pamatota atbilde.

Tomēr šajā gadījumā fakts, ka Komisijas iebildumi pret ierosināto koncentrāciju tika atsaukti, nozīmē to, ka jautājums par pieeju lietas materiāliem vairs nav aktuāls. Jāatzīmē arī tas, ka pēc atbildes uz Iebildumu un mutiskās uzklausīšanas Komisijas izmeklēšanas un konkurences novērtējuma faktu bāze paplašinājās ar papildu informāciju, ko sniedza Oracle, atbildot uz Komisijas informācijas pieprasījumu, kā arī ar informāciju, kas tika iegūta ASV tiesas procesa laikā.

PeopleSoft kā ieinteresētajai personai tika sniegta iebilduma nekonfidenciālā versija saskaņā ar Regulas Nr. 447/98 (“Īstenošanas regula”) 13. panta 3. punkta otro daļu. Tika izpausti arī atsevišķi procedūras gaitā Oracle iesniegtie papildu dokumenti, tiklīdz bija pieejamas to nekonfidenciālās versijas. Pēc sava pieprasījuma PeopleSoft saņēma arī Oracle atbildes uz iebildumu nekonfidenciālo versiju, taču tas notika tikai 2004. gada 3. maijā.

Mutiskā uzklausīšana notika 2004. gada 30. martā un 1. aprīlī. Tajā bez Oracle un PeopleSoft tika atļauts piedalīties arī SAP, ING Europe un SSA Global kā ieinteresētajām trešajām personām. Šīm trešajām personām tika izsniegta Iebilduma nekonfidenciālā versija.

Komisija 2004. gada 13. aprīlī otrreiz pārtrauca procedūru šajā lietā, jo Oracle nebija ievērojis oficiālajā Komisijas lēmumā noteikto informācijas iesniegšanas termiņu. Šī pieprasījuma mērķis bija paplašināt faktiskās informācijas klāstu, pamatojoties uz kuru Komisija var veikt ietekmes uz konkurenci novērtējumu. Pēc sava pieprasījuma PeopleSoft saņēma Oracle nosūtīto Komisijas lēmuma kopiju. Pēc Komisijas pieprasītās informācijas saņemšanas procedūru atsāka 7. oktobrī.

Pamatojoties uz visu saņemto pierādījumu analīzi Konkurences ģenerāldirektorāts secināja, ka iebildumā izklāstītās pretenzijas nav pamatojamas.

Ņemot vērā iepriekš minēto, es uzskatu, ka ir ievērotas visu attiecīgā procesa dalībnieku tiesības tikt uzklausītiem.